《和胡景云白玉心黄金泪二歌 其一》
元代·李序

我有坚白心，凝作方寸璧。与君交结终不移，都邑连城不能易。

守灵童子无纤瑕，十年琢削如莲花。金铃珠带玉夭矫，中有七窍流精华。

置之灵台缟如雪，相思一夜虹光发。美人千里共月明，直上秋天贯明月。

飞神出入洞八荒，璆琳为衣璹为裳。光辉照子丹元府，昆山石烂无相忘。

忆君更有和氏目，千载推之置君腹。

作者简介：（约公元一三二〇年前后在世）字仲伦，东阳人。生卒年均不详，约元仁宗延祐末前后在世。从许谦游，为文以左、国、史、汉为标格。隐东白山，与陈樵相唱和。序著有絪緼集《元诗选》传世。